open-index/open-wikipedia-markdown huggingface dataset:
Russia Tower

**Russia Tower** () oli nimitys pilvenpiirtäjälle, jota suunniteltiin rakennettavaksi Moskovan kansainväliseen liikekeskukseen. Pilvenpiirtäjästä, jonka arkkitehti on Norman Foster, oli tarkoitus tulla 600 metriä korkea. Rakennukseen olisi tullut 118 kerrosta ja rakennuskustannuksiksi oli arvioitu yli kaksi miljardia dollaria. Rakennuksen suunniteltu valmistumisvuosi oli 2012. Koko hanke peruttiin finanssikriisin takia vuonna 2009.

## Kehitys

Rakennusta alettiin suunnitella vuonna 2006. Sitä suunniteltiin rakennattavaksi Moskovan kaupunkiin, 5,5 kilometriä Punaiselta torilta. Rakennuksen suunniteltu valmistumisvuosi oli 2012. 

Rakennus olisi ollut noin 600 metriä korkea, 118 kerrosta, kokonaispinta-ala 520&nbsp;000&nbsp;m², ja sen maksimikapasiteetti noin 25&nbsp;000 ihmistä. Väitettiin, että rakennuksesta olisi tullut maailman korkein luonnollisesti tuuletettu torni ja yksi vihreimmistä uusista rakennuksista Euroopassa. Rakennuksessa olisi ollut toimistoja, hotelleja, ostosmahdollisuuksia ja huoneistoja, joissa on oma puutarha. 

Russia Towerin rakentaminen keskeytettiin finanssikriisin takia vuonna 2008. Rakentamisen mahdollisesta jatkosta ei vielä tiedetty. Kesäkuussa 2019 ilmoitettiin, että hanke on peruttu täysin ja tilalle rakennetaan pysäköintialue nykyisille rakennuksille.

## Lähteet
Donkey Kong 3

**Donkey Kong 3** on jatkoa alkuperäiselle Nintendon tekemälle Donkey Kong -kolikkopelisarjalle. Peli oli sarjan kolmas ja viimeinen kolikkopeliosa, joka on julkaistu vuonna 1983. Peli on julkaistu Japanissa vuonna 1984 NEC PC-8801 ja Sharp X1 tietokoneille. Peli on julkaistu NES:lle vuonna 1986. 

Vaikka peli onkin jatko-osa, niin se oli selvästi erilainen kuin esimerkiksi sarjan ensimmäinen peli, joka oli tasohyppely ja tämä taas oli pikemminkin ampumapeli.

## Tarina
Donkey Kong on murtautunut Stanley the Bugmanin kasvihuoneeseen ja roikkuu köysistä, joiden päissä on ampiaispesät. Ampiaiset ärsyyntyvät ja tuhoavat Stanleyn kukat kostoksi. Kärpäsmyrkyllä varustetun Stanleyn täytyy tuhota mehiläiset ja jahdata Donkey Kong karkuun, ennen kuin se tuhoaa koko kasvihuoneen.

## Aiheesta muualla
* 
*
Achille Starace

**Achille Starace** (18. elokuuta 1889 Gallipoli, Italia – 29. huhtikuuta 1945 Milano) oli italialainen poliitikko, joka kuului Kansalliseen fasistipuolueeseen.

Starace syntyi Gallipolissa. Hänen isänsä oli paikallinen viinikauppias. Hän opiskeli nuoruudessaan Leccen teknisessä instituutissa. Vuonna 1909 hän liittyi Italian armeijaan, ja vuonna 1912 hän osallistui ensimmäiseen maailmansotaan saaden erinomaisen sotilaan maineen. Sodan päätyttyä hän lähti armeijasta ja muutti asumaan Trentoon, jossa hän liittyi vuonna 1920 Benito Mussolinin kasvavaan fasistiliikkeeseen, Fasci Italiani di Combattimentoon. Hänestä tuli nationalististen aatteidensa vuoksi merkittävä hahmo fasistien keskuudessa, ja lopulta hänestä tuli Trenton piiritoimiston päällikkö. 

Starace osallistui fasistien kuuluisaan marssiin Roomaan vuonna 1922. Marssin aikana hän johti pientä mustapaitojen ryhmää. Mussolinin noustua valtaan Staracen poliittinen ura lähti nousuun. Hän sai innokkuutensa ansiosta Mussolinin huomion ja kohosi fasistien arvoasteikossa aina puolueen sihteeriksi, merkittävään virkaan jonka hän sai vuonna 1931. Sihteerinä Starace järjesti mahtipontisia paraateja, laajensi Mussolinin ympärille rakennettua henkilökulttia ja kehitti fasistien nuorisojärjestöjen toimintaa. 1930-luvulla Mussolini nimitti Staracen johtamaan Italian militarisointia, kun militarisoinnin alkuperäinen johtaja Roberto Farinacci oli alkanut kinastella Mussolinin kanssa. Aikanaan Starace omaksui kansallissosialisteilta juutalaisvastaisia aatteita. 

Vuonna 1935 Starace luopui sihteerin virasta voidakseen osallistua Etiopian sotaan. Hänen johdollaan italialaiset joukot miehittivät Abessinian entisen pääkaupungin Gondarin. Lokakuussa 1939 hänestä tuli mustapaitojen johtaja, mutta vuonna 1941 hänet erotettiin syytettynä epäpätevyydestä. 

Vuonna 1943 Mussolini syöstiin vallasta ja marsalkka Pietro Badoglion johtama uusi hallitus pidätti Staracen. Myöhemmin Starace yritti päästä Salòn tasavallan nukkehallitsijaksi asetetun Mussolinin suosioon, mutta hän epäonnistui ja hänet vietiin vangiksi Veronassa sijaitsevalle keskitysleirille. Lopulta hänet vapautettiin ja siirrettiin Milanoon, mutta huhtikuussa 1945 kommunistiset partisaanisissit sieppasivat hänet. Sissit ampuivat Staracen 29. huhtikuuta 1945. Samana päivänä hänen ruumiinsa vietiin Milanon Piazzale Loreto -keskusaukiolle ihmisten nähtäville. Staracen ohella sissit ripustivat aukiolle pystytettyyn telineeseen roikkumaan Mussolinin, tämän rakastajattaren Clara Petaccin ja muiden Salòn tasavallan fasistijohtajien ruumiit.
Zé Roberto

**Zé Roberto**, oikealta nimeltään **José Roberto da Silva Júnior**, (s. 6. heinäkuuta 1974 Ipiranga, São Paulo, Brasilia) on brasilialainen uransa lopettanut jalkapalloilija. 172 senttimetriä pitkän Zé Roberton pelipaikka oli keskikentällä, joko keskellä puolustavassa roolissa tai vasempana laitalinkkinä.

Zé Roberto on edustanut ammattilaisuransa aikana myös Portuguesaa (1994–1997), Real Madridia (1997–1998), Flamengoa (1998), Bayer Leverkusenia (1998–2002), Bayern Müncheniä (2002–2006, 2007–2009), Santosia (2006–2007), Hamburger SV:tä (2009–2011) ja Al-Gharafaa (2011–2012). Hänen seurajoukkueuransa parhaita saavutuksia ovat Primera Divisiónin mestaruus vuodelta 1997 sekä Saksan-mestaruudet ja Saksan cupin voitot vuosilta 2003, 2005, 2006 ja 2008.

Brasilian maajoukkueessa Zé Roberto teki ensiesiintymisensä 12. elokuuta 1995 Etelä-Koreaa vastaan pelatussa ottelussa. Vuonna 2006 päättyneellä maajoukkueurallaan hän pelasi yhteensä 84 A-maaottelua ja teki niissä kuusi maalia. Hän voitti Copa Américan 1997 ja 1999 sekä Maanosaliittojen cupin 1997 ja 2005. MM-kilpailuissa Zé Roberto oli mukana 1998 ja 2002.

## Aiheesta muualla
* Zé Roberto FootballDatabase-tietokannassa 
* Zé Roberto Weltfussball-tietokannassa  
* Leverkusen who's who
Viva La Bam

**Viva La Bam** on Bam Margeran ja hänen ystäviensä tekemä tositelevisioformaattiin perustuva televisiosarja. Ohjelma keskittyy erilaisiin kepposiin, Margeran vanhempien ja sedän kiusaamiseen ja leikkimielisiin vedonlyönteihin. Ohjelmaa on esitetty Suomessa MTV Finland -musiikkikanavalla ja sittemmin myös Nelosen törkytorstai-ohjelmapaikalla.

Margeran kanssa ohjelmassa esiintyvät hänen vanhempansa Phil ja April, setänsä Vincent eli Don Vito sekä Ryan Dunn, Raab Himself ja Brandon Dicamillo.  Yleisimmin kiusaamisen kohteena on Don Vito, eikä aina vähiten ylipainonsa vuoksi.

Bamin ilkeilyt sarjassa ovat yleensä näyttävää lähisukulaistensa ja oman omaisuutensa tuhoamista. Jokaiselle jaksolle on kuitenkin käsikirjoitus ja budjetti, joiden rajoissa tavaraa hävitetään. Ohjelmassa nähtävä talo on Margeran oma, mutta MTV maksaa siitä ”vuokraa” kun siellä kuvataan.

Ohjelmassa painottuvien pilailun ja kilpailuiden lisäksi ruudussa nähdään välillä myös Margeran rullalautailua sekä Margeran julkkisystäviä lautailun ja musiikin saralta. Viva La Bamissa ei niinkään vahingoiteta itseään, kuten MTV:n muissa ohjelmissa *[[Jackass]]issa* ja *Dirty Sanchezissa*.

Margera kuvasi sarjansa yhtä jaksoa osittain Suomen Ruisrockissa, jolloin sarjassa vierailivat Ville Valo, Andy McCoy, Jussi 69 ja Extreme Duudsonit. Ohjelman tunnusmusiikki on HIM-yhtyeen kitaristin Daniel Lioneyen kappale ”The King of Rock ’n Roll”.

## Lähteet

## Aiheesta muualla
* Viva La Bam MTV:n sivustolla
Maria Schneider (muusikko)

**Maria Schneider** (s. 27. marraskuuta 1960) on yhdysvaltalainen yhtyeenjohtaja, säveltäjä ja jazzmuusikko.

Schneider syntyi Windomissa, Minnesotassa. Hän muutti New Yorkiin vuonna 1985 opiskeltuaan Minnesotan ja Miamin yliopistossa sekä Eastman School of Musicissa. Hän on opiskellut Bob Brookmeyerin ja Gil Evansin johdolla, jonka assistentti Schneiderista tuli vuonna 1985 .
Schneider perusti Maria Schneider Jazz Orchestran vuonna 1993, joka soitti viikoittain jazzklubilla Greenwich Villagessa. Hänen orkesterinsa on esiintynyt lukuisilla jazzfestivaaleilla ja ollut kiertueella myös Euroopassa. Suomessa Schneider on vieraillut ainakin vuonna 1996 Imatran Big Band -festivaaleilla. Oman orkesterinsa lisäksi hän on vieraillut lukuisten yhdysvaltalaisten ja eurooppalaisten big bandien 
kapellimestarina, mukaan lukien suomalaiset UMO Jazz Orchestra ja Espoo Big Band .
Schneider oli yksi ensimmäisistä artisteista, joka käytti ArtistShare -palvelua albumin julkaisuun. Vuoden 2004 levy *Concert in the Garden* oli ensimmäinen pelkästään internetin kautta julkaistu Grammy-palkittu albumi . Schneiderin sävellys "Cerulean Skies" levyltä *Sky Blue* voitti parhaan instrumentaalisävellyksen Grammy-palkinnon 2008.

Vuonna 2019 Schneiderin albumi *Concert in the Garden* (2004) valittiin mukaan Yhdysvaltain kongressin kirjaston National Recording Registry -kokoelmaan, johon kootaan esteettisesti, historiallisesti tai kulttuurisesti merkittäviä yhdysvaltalaisia äänitteitä.

## Diskografia

**Evanescence* (1994)
**Coming About* (1996)
**Allegresse* (2000)
**Days of Wine and Roses&mdash;Live at the Jazz Standard* (2000)
**Concert in the Garden* (2004)
**Sky Blue* (2007)

## Lähteet

## Aiheesta muualla
*Viralliset sivustot
*Maria Schneiderista Europe Jazz Networkin sivuilla
Guadalcanal

**Guadalcanal** on Salomoninsaarten saari ja provinssi. Sen pinta-ala on 6&nbsp;500&nbsp;km². Saarella sijaitsee muun muassa Salomoninsaarten pääkaupunki Honiara. Saari on vuoristoinen ja suurin osa väestöstä asuu sen pohjoisrannikolla.

Espanjalainen Álvaro de Mendaña löysi Guadalcanalin vuonna 1568. Nimeksi annettiin alun perin Guadalcanal, mutta sen kirjoitusasu vaihteli, ja lopulta yleisimmäksi kirjoitusasuksi vakiintui Guadalcanar. Kun Salomoninsaaret liitettiin brittiläiseen imperiumiin, saaren nimen kirjoitusasuksi vaihdettiin taas Guadalcanal. Vuosina 1942–1943 saarella käytiin Guadalcanalin taistelu. Vuonna 1942 rakennettu Honiaran kansainvälinen lentokenttä oli vuoteen 2003 asti nimeltään Henderson Field.

## Lähteet

## Aiheesta muualla
Kanadan kielet

Kanadassa puhutaan useita kieliä. Maan viralliset kielet ovat englanti ja ranska. Vuonna 1969 ranskasta tehtiin yhdenvertainen englannin kanssa koko liittovaltion hallituksessa. Tämän seurauksena Kanada määritteli itsensä kaksikieliseksi ja monikulttuuriseksi valtioksi. Kanadan yli 30 miljoonasta asukkaasta englanninkielisiä on 56,3&nbsp;% ja ranskankielisiä 28,7&nbsp;%. Muun väestön äidinkielenään eniten puhumia kieliä ovat muun muassa kiina, italia, saksa, sekä alkuperäiskansojen kieliä.

Ethnologuen mukaan maassa tavataan 81 elävää kieltä.

## Puhutuimmat kielet
#englanti 17&nbsp;352&nbsp;315
#ranska 7&nbsp;703&nbsp;325
#kiina 853&nbsp;745
#italia 469&nbsp;485
#saksa 438&nbsp;080
#pandžabi 271&nbsp;220
#espanja 245&nbsp;500
#portugali 213&nbsp;815
#puola 208&nbsp;375
#arabia 199&nbsp;940
#tagalog 174&nbsp;060
#ukraina 148&nbsp;090
#hollanti 128&nbsp;670
#vietnam 122&nbsp;055
#kreikka 120&nbsp;365
#venäjä 94&nbsp;555
#persia 94&nbsp;095
#tamili 90&nbsp;010
#korea 85&nbsp;070
#urdu 80&nbsp;895
#unkari 75&nbsp;555
#cree 72&nbsp;800
#gudžarati 57&nbsp;555
#hindi 56&nbsp;325
#kroatia 54&nbsp;880
#romania 50&nbsp;895
#serbia 41&nbsp;180
#japani 34&nbsp;815
#bengali 29&nbsp;505
#inuktitut 29&nbsp;005
#armenia 27&nbsp;350
#serbokroaati 26&nbsp;690
#somali 26&nbsp;110
#tšekki 24&nbsp;790
#suomi 22&nbsp;405
#odžibwa 21&nbsp;000
#jiddiš 19&nbsp;295
#turkki 18&nbsp;675
#tanska 18&nbsp;230
#slovakki 17&nbsp;545
#makedonia 16&nbsp;905
#khmer 15&nbsp;985
#lao 12&nbsp;945
#sloveeni 12&nbsp;800
#heprea 12&nbsp;435
#twi 11&nbsp;070

## Jakauma alueittain

## Lähteet
*Canadian Statistics 

### Viitteet
Bitboys

**Bitboys Oy** oli suomalainen grafiikkaprosessoreita mobiililaitteisiin kehittävä yritys, jolla oli toimipaikat Noormarkussa ja Espoossa. Yhtiön perustivat vuonna 1991 Kaj ja Mika Tuomi ja sen juuret ulottuvat mm. Future Crew -ryhmään.

Yhtiön näytönohjainprojektit *Pyramid3D*, *Glaze3D*, DirectX8:aa varten suunnattu *Axe* ja high-end DirectX9 näytönohjain *Hammer* jäivät suurista lupauksista huolimatta julkaisematta. Axe haudattiin vuoden 2001 lopulla, jolloin Bitboys siirtyi suunnittelemaan matkapuhelimiin ja kannettaviin laitteisiin suunnattuja grafiikkapiirejä.

Pääomasijoitusrahasto Nokia Growth Partners sijoitti yhtiöön 4 milj. euroa helmikuussa 2006.

Toukokuun alussa 2006 julkistettiin kauppa, jolla maailman johtaviin grafiikka- ja multimediateknologiayrityksiin kuuluva kanadalainen ATI Technologies Inc. osti koko Bitboys Oy:n osakekannan (enimmillään n. 35 milj. euroa). Kaupassa myyjinä olivat Bitboys Oy:n omistajat ja työntekijät (vajaa 50&nbsp;%), Nokia Growth Partners (noin 20&nbsp;%), pääomasijoittajat Cipio Partners ja Conventum Venture Finance (kumpikin noin 14&nbsp;%) sekä muut (noin 3&nbsp;%).

AMD:n ostettua ATI:n BitBoys myytiin ATI:n mobiilitoimintojen mukana Qualcomm-yhtiölle. Yrityksen perustaneet Kaj ja Mika Tuomi, sekä Mikko Alho perustivat Siru Innovations -yrityksen vuonna 2011.

## Lähteet

## Aiheesta muualla
*Bitboys Oy kotisivut (arkistoitu versio 2006)
*The Crazy Story of Bitboys. 2012.
Lattia

**Lattia** on yksi huoneen osista yhdessä seinien ja katon kanssa. Lattia on kantavan rakenneosan – alapohjan tai välipohjan – ylin pintarakenne. Mikäli rakennuksessa ei ole varsinaista alapohja- ja lattiarakennetta, puhutaan *maalattiasta*.

Lattianpäällysteitä on useita eri tyyppejä. Kantava rakenne päällystetään yleensä puulla (lattialankut tai parketti), laminaattipäällysteellä, laatoituksella (klinkkeri-, kivi-, muovi- , korkki- tai linoleumilaatoitus), tai mattomaisella päällysteellä (muovi-, linoleumi- tai tekstiilimatto). Mikäli kantavan rakenteen pinta on sinällään sopiva lattiaksi, se voidaan myös jättää päällystämättömäksi, pinnoittaa, tai ainoastaan pintakäsitellä (esimerkiksi betoni).

Varsinaisen päällysteen lisäksi lattiaa verhotaan usein irrallisilla matoilla. 

## Katso myös
*Seinä
*Katto
*Huone

## Aiheesta muualla
* Rakennusperintö.fi - Lattiat
Sumukammio

**Sumukammio** on ionisoivaa säteilyä havaitseva ilmaisin. Sumukammion keksi Charles Wilson vuonna 1911. Varattujen hiukkasten kulku sumukammiossa näkyy *sumujälkinä*.

## Toiminta
Sumukammio koostuu säiliöstä, jossa on kyllästettyä kaasua. Kaasuna voidaan käyttää esimerkiksi vesihöyryä, joka saadaan ylikylläiseksi pudottamalla kammion painetta. Kun paine laskee, vesi tiivistyy pisaroiksi kohdissa, joissa hiukkassäteily on ionisoinut vesimolekyylejä. Valokuvaamalla pisarat nähdään reitti, jota pitkin ionisoiva hiukkanen on kulkenut. Kun sumukammio sijoitetaan magneettikenttään, hiukkasten radat kaareutuvat. Radan säde riippuu hiukkasen massasta, joten hiukkaset voidaan tunnistaa ratojensa perusteella.

Jos sumukammio on asetettu homogeeniseen magneettikenttään, niin kammion läpäisseen varatun hiukkasen liikemäärä voidaan määritellä mittaamalla hiukkasen radan kaarevuus, sillä magneettikenttä työntää hiukkasta voimalla, joka on kohtisuorassa sekä hiukkasen nopeusvektorin että magneettikentän suunnan suhteen. Hiukkasen radan varrelle muodostuneiden pisaroiden määrän avulla voidaan mitata hiukkasen energia. Siten käyttämällä tietoa energiasta ja liikemäärästä on mahdollista laskea hiukkasen massa.

## Katso myös
* Kuplakammio

## Lähteet
* Säteilyn ilmaisimet

### Viitteet

## Aiheesta muualla
Gerhard Fieseler

**Gerhard Fieseler** (15. huhtikuuta 1896 – 1. syyskuuta 1987) oli saksalainen ensimmäisen maailmansodan aikainen hävittäjä-ässä, josta tuli toisen maailmansodan aikainen lentokonesuunnittelija.  

## Nuoruus
Gwrhard Fieseler syntyi Gleschissä, Saksassa, kirjapainon omistajan poikana. 

Hän astui asepalvelukseen Saksan armeijan lentojoukkoihin vuonna 1915. Lentokoulutuksen aikana hän romutti yhden koneen. Hän pääsi tähystäjäksi vuonna 1916. Vuonna 1917 hän oli läpikäynyt hävittäjäkoulutuksen. Hän joutui Makedonian rintamalle.  

Hän saavutti 19 ilmavoittoa ensimmäisessä maailmansodassa saaden kultaisen palveluristin ja 1. ja 2. luokan rautaristit.

## 1920-luvulla
Hän toimi kirjapainossaan sodan jälkeen. Vuonna 1926 hän lopetti kirjapainonsa Eschweilerissa ja pestautui kasselilaisen Raab-Katzenstein-lentokonetehtaan lennonopettajaksi. Hän kehittyi hyväksi taitolentäjäksi. Vuonna 1927 hän esitti Zürichissä erityisen rohkean taitolentoesityksen ja alkoi hankkia esityksillään yhä enemmän. Vuonna 1928 hän suunnitteli oman taitolentokoneensa, joka sai nimen Fieseler F1 vaikka oli Raab-Katzensteinin tehtaan valmistama. 

Hän suunnitteli Raab-Katzenstein RK-26 Tigerschwalbe-lentokoneen 1920-luvun lopussa. näiden koneiden valmistuslisenssi myytiin ruotsalaiselle AB Svenska Järnvägverkstaderna (ASJA), joka valmisti 25 konetta Ruotsin ilmavoimille. Yksi näistä lahjoitettiin Suomen ilmavoimille talvisodan aikana. 

Vuonna 1930 Raab-Katzenstien meni konkurssiin. Fieseler päätti yrittää itsenäisenä yrittäjänä. Hän osti Segelflugzeugbau Kassel-tehtaan, joka oli tehnyt purjelentokoneita. Hän nimesi sen Fieseler Flugzeugbau -tehtaaksi. Vuodesta 1932 hän alkoi tehdä urheilukoneita. 

Hän voitti Pariisissa vuoden 1934 taitolennon maailmanmestaruuden – 10&nbsp;000 frangin palkinto meni yhtiön kehittämiseen.

## Toiminta natsi-Saksassa

Fieseler oli Saksan kansallissosialistisen työväenpuolueen jäsen ja voitti Luftwaffen tilauksia vuonna 1935. Vuonna 1936 hän voitti STOL-koneen suunnittelukilvan Fieseler Fi 156 Storch -koneella. 

Sodan jälkeen hän oli yhdysvaltalaisten vankina. Vankeuden jälkeen hän avasi uudelleen tehtaansa, joka alkoi valmistaa autojen osia. 

Fieseler kuoli Kasselissa 91-vuotiaana.

## Aiheesta muualla
* Thorsten Wiederhold: Gerhard Fieseler – eine Karriere. Ein Wirtschaftsführer im Dienste des Nationalsozialismus. (Nationalsozialismus in Nordhessen – Schriften zur regionalen Zeitgeschichte, Band 20) -  
* Gerhard Fieseler: Meine Bahn am Himmel (omaelämäkerta)
Koripallon maailmanmestaruuskilpailut

**Koripallon miesten maailmanmestaruuskilpailut** on kansainvälisen koripalloliiton FIBAn järjestämä lajin maailmanmestaruusturnaus. Ensimmäisen kerran turnaus järjestettiin vuonna 1950 Argentiinassa. Ensimmäinen usean maan kesken jaettu lopputurnaus pelataan vuonna 2023.

## Kisat ja mitalistit

## Mitalitaulukko

## Lähteet
Kansojen kauppasopimus

**Kansojen kauppasopimus** (, TCP) on nimitys kolmen vasemmistolaisen Latinalaisen Amerikan maan 29. huhtikuuta 2006 solmimalle vapaakauppasopimukselle. Sopimuksen solmivat keskenään Kuuba, Venezuela ja Bolivia, joiden presidentit allekirjoittivat sen Kuuban pääkaupungissa Havannassa. 

## Sopimuksen päämäärät

Sopimuksen tarkoitus on lähentää näitä kolmea vasemmistolaisten hallitusten johtamaa maata toisiinsa ja lisätä niiden taloudellista ja poliittista itsenäisyyttä Yhdysvalloista. Se toimii vastavoimana Yhdysvaltain ajamalle Yhteisamerikkalaiselle vapaakauppa-alueelle (FTAA/ALCA; "Amerikkojen vapaakauppa-alue"), johon Yhdysvallat on pyrkinyt saamaan mukaan kaikkia Amerikan maita. Etelä-Amerikan ja muunkin Latinalaisen Amerikan siirtyessä viime vuosina yhä enemmän vasemmalle, kauemmas Yhdysvaltain suosimasta oikeistolaisesta politiikasta, ovat uudet vasemmistohallitukset halunneet riippumattomuutta ja itsemääräämisoikeutta kauppapolitiikkaansa. Amerikan maiden huippukokouksessa marraskuussa 2005 olivat Brasilia ja La Platan maat eli Argentiina, Uruguay ja Paraguay, hylänneet Venezuelan johdolla Yhdysvaltain esittämän Yhteisamerikkalaisen vapaakauppasopimuksen, koska pitivät sitä liian rajoittavana itselleen. Kun Yhdysvallat sitten lähestyi Andien maita Perua ja Kolumbiaa tarjouksilla erilaisten tuotteiden kuten soijan tuontituista, katsoi Venezuela tämän olevan suunnattu juuri vasemmistolaisen presidentin valinnutta Boliviaa vastaan.

Keväällä 2005 olivat Kuuba ja Venezuela solmineet keskenään kauppasopimuksen nimeltä Alternativa Bolivariana para las Américas eli *Bolivarilainen vaihtoehto*, joka kulkee espanjankielisellä lyhenteellä ALBA. Alba tarkoittaa myös aamunkoittoa ja Simón Bolívar oli eteläamerikkalainen itsenäisyystaistelija. Sopimus kuvasti Kuuban ja Venezuelan presidenttien Fidel Castron ja Hugo Chávezin lähentymistä, ja nämä halusivat mukaan muitakin vasemmistojohtajia. Bolivian uusi presidentti Evo Morales paransi välittömästi virkaan noustuaan suhteita kumpaankin maahan, ja uusi yhteinen sopimus vahvistaa tätä vasemmiston liittoumaa. Köyhän Bolivian katsotaan hyötyvän kohtuullisen vauraiden Kuuban ja Venezuelan kauppakumppanuudesta. 

## Aiheesta muualla

* Latinalaisen Amerikan kauppasopimus Helsingin Sanomat
* Leftist American pact BBC
Hoth

**Hoth** on kuvitteellinen planeetta George Lucasin *[[Tähtien sota]]* -universumissa. Hoth on samannimisen aurinkokunnan kuudes planeetta. Se on kylmä ja jäinen, eikä siellä ole juuri muuta elämää kuin wampa-eläimet tai tauntaunit. Planeetalla on kolme kuuta. Yavinin taistelun jälkeen Kapinaliiton ydinjoukko perusti Hothiin tukikohdan. Imperiumin tiedustelijadroidi löysi kuitenkin Kapinalliset. Imperiumin joukkojen saavuttua Hothin aurinkokuntaan käytiin Hothin taistelu. 

Planeetan ensiesiintyminen on elokuvassa *[[Imperiumin vastaisku]]*. Elokuvassa Hoth-planeettaa edustivat Finse- ja Hardangerjøkulen-jäätiköt Norjassa.

## Taistelun kulku
Alussa Kapinalliset menevät tutkimaan planeettaa ja löytävät tiedusteludroidin, jonka he tuhoavat. Luke Skywalker melkein menehtyy Hothilla, koska eräs Wampa sieppaa hänet. Hän saa kuitenkin valosapelinsa ja katkaisee Wampan käden ja pakenee. Myöhemmin Han Solo lähtee etsimään Skywalkeria ja löytää hänet myöhemmin puoliksijäätyneenä. Hän joutuu hoitoon mutta parantuu pikaisesti. Vähän sen jälkeen Kapinalliset näkevät Imperiumin hyökkäysjoukot, joihin kuuluu jalkaväkeä, AT-ST-talsijoita sekä raskaasti varustettuja, hitaita AT-AT-talsijoita. Kapinalliset keksivät, kuinka tuhota AT-AT-talsijan. He käyttävät lumikiitureiden vaijerikoukkuja ja sitovat AT-AT-talsijoiden jalat kiinni, jolloin ne kaatuvat, ja lumikiiturit tykittävät ne palasiksi. Kuitenkin muutama AT-AT selviytyy ja tuhoaa kolmen puoliympyrän muotoisen suojakilpigeneraattorin, minkä jälkeen Kapinalliset aloittavat perääntymisen talsijoiden läheltä, joka onnistuu osittain. Samalla Darth Vader yrittää ottaa kiinni Skywalkeria, mutta hän pääsee pakoon ja lähtee Dagobahiin tapaamaan Yodaa.

## Lähteet

## Aiheesta muualla
* Star Wars Datapankki
* Star Wars Source
Varantovaluutta

**Varantovaluutta** on valuutta, jota yksittäiset valtiot ja instituutiot säilyttävät merkittävässä määrin  valuuttavarannossaan. Varantovaluutat ovat usein myös maailmankaupassa käytettyjä valuuttoja. Esimerkiksi kulta ja öljy hinnoitellaan yleisesti Yhdysvaltain dollareissa, joka on maailman merkittävin varantovaluutta.

Varantovaluutan asemaan noussut yksittäinen valuutta hyödyttää lisäksi valuuttan liikkelle laskenutta valtiota. Esimerkiksi dollarin ja euron asema varantovaluuttana vakauttaa niiden arvoa. Lisäksi kun kansainvälistä kauppaa käydään omalla valuutalla, säästyy valuutanvaihtokustannukset. Valuutanvaihdon kustannukset ovat yleisesti alhaisia merkittävimpien valuuttojen kohdalla. Varantovaluuttaa hallinnoiva maa saa lisäksi lainaa alemmalla korolla laajempien korkomarkkinoiden ansiosta.
 
## Varantovaluutat

## Yhdysvaltain dollari
Yhdysvaltain dollari on merkittävin varantovaluutta. Viime vuosikymmenenä noin kaksi kolmasosaa maailman valuuttavarannoista oli dollareissa. Tämä johtuu vuonna 1944 solmitusta Bretton Woodsin sopimuksesta ja petrodollarista. Tämän katsotaan osaltaan mahdollistaneen Yhdysvaltain korkean kauppavajeen, jonka taloudelliset seuraukset ovat lykkääntyneet. Jos ulkomaiset toimijat alkavat siirtää varantojaan pois dollarista, pidetään sen seurauksia vakavana Yhdysvaltain taloudelle.

## Euro
Euro on maailman toiseksi yleisin varantovaluutta noin neljänneksen osuudella. Euro peri pitkälti Saksan markan aseman varantovaluuttana. Viime vuosina sen asema on vahvistunut euroalueen kasvun myötä ja keskuspankkien hajauttaessa reservejään. Muun muassa Yhdysvaltain keskuspankin entinen pääjohtaja Alan Greenspan totesi syyskuussa 2007, että euro saattaa korvata dollarin ensisijaisena varantovaluuttana tai voi nousta yhtä merkittäväksi.

## Kiinan juan
IMF hyväksyi Kiinan juanin varantovaluutaksi marraskuussa 2015. Lokakuusta 2016 alkaen sen osuus tulee olemaan 10,9&nbsp;%:a IMF:n kansainvälisestä valuuttakorista.

## Muut valuutat
Muita merkittäviä valuuttoja ovat Englannin punta, Japanin jeni ja Sveitsin frangi. Punta oli toiseen maailmansotaan asti paljon nykyistä merkittävämpi valuutta. 1900-luvulla sen asemaa heikensivät muun muassa maailmansotien rasitukset ja Yhdysvaltain nousu suurimmaksi taloudeksi. Viime vuosina se on parantanut asemiaan osin euroalueen läheisyyden ja toisaalta Japanin talousongelmien seurauksena. Sveitsin frangin asemaa selitetään sen vakaudella.

## Varantovaluuttojen vertailua
Yhdysvaltojen dollarin hegemonisen aseman varteenotettavia haastajia ovat euro, jeni ja juan. Jokaiseen niistä kuitenkin liittyy omat ongelmansa: euron pitkän aikavälin näkymät ja vakaus eivät ole varmoja, Japani on ollut kaksi vuosikymmentä talouskurimuksessa, Kiinan talouspolitiikka ei ole läpinäkyvää eikä juan ole täysin vaihdettavissa. Kiina on pyrkinyt edistämään juanin kansainvälistä käyttöä useita kertoja ja tämä on selvä kehityssuunta.

## Lähteet
Mikroliitti

**Mikroliitti** on kivikaudella käytetty pieni terämäinen kivenpala. Mikroliitti on joko mikroterä tai mikroleikkuri.

Tavallisimmin mikroliitti on pieni kolmion, puolisuunnikkaan trapetsin (katkaistun kolmion) jne. muotoinen ainakin yhdeltä puoleltaan terävä litteä kivipala, jonka koko on noin 1×0,5 cm. Mikroliitteja tehtiin mm. piikivestä, obsidiaanista tai kvartsista.

Mikroliittitekniikka perustui siihen, että liittämällä mikroliittiteriä luiseen tai puiseen keihäänkärkeen tai nuolenkärkeen saatiin kevyt, tehokas, leikkaava kärki pienellä kiven käytöllä.

Mikroliiteista tehtiin Lähi-idässä mm. sirppejä kiinnittämällä niitä bitumilla luusta tai puusta tehtyyn varteen.

Mikroliittitekniikka näyttää kehittyneen asteittain aikaisemmista Aurignacin kulttuurin tyyppisistä säletyökaluista.
Varhaista mikroliitteihin viittaavaa kehitystä oli Etelä-Afrikassa Howienson's Poortissa noin 40&nbsp;000-35&nbsp;000 vuotta sitten..

Mikroliitit tunnettiin jo 30&nbsp;000-20&nbsp;000 vuotta sitten, mutta ne yleistyivät vasta jääkauden päättymisen aikoihin. Mikroliitteja käytettiin jääkauden loppupuolella ja jääkauden päättymisen aikaisissa ja jälkeisissä epipaleoliittisissa ja mesoliittisissa kivikautisissa kulttuureissa sekä myös neoliittisissa nauhakeraamisissa ja suppilopikarikulttuurissa.  Niiden muotoa on käytetty kulttuurien ikien määrityksessä.

## Kuvia

Kuva:Pointes de chatelperron.jpg|Châtelperronienin kärki
Kuva:Pointe de la Gravette MHNT PRE.2009.0.231.2.fond (2).jpg|Mikrogravette
Kuva:Pointe 228.2 La Tourasse (3).jpg|Azilin kärki
Kuva:Ahrensburg point.png|Ahrensburgin kärki
Kuva:Emireh point.png|El-Emirehin kärki
Kuva:El-Wad point.png|El-Wadin kärki
Kuva:Khiam point.png|El-Khiamin kärki
Kuva:Adelaida point.png|Adelaiden kärki (Australiassa)


## Katso myös

*Mesoliittinen kausi
*Epipaleoliittinen kausi
*Esihistoriallinen tekniikka

## Lähteet

## Aiheesta muualla

* Eureca Alert: Small lethal tools have big implications for early modern human complexity
Aleksei Gulo

**Aleksei Valerjevitš Gulo** (, s. 15. lokakuuta 1973 Minsk, Valko-Venäjän SNT, Neuvostoliitto) on venäläinen entinen jalkapalloilija. Hän on pelipaikaltaan keskuspuolustaja.

Gulo oli pelannut amatöörinä Venäjällä Favorit Viipurissa ennen kuin tuli Suomeen, missä hän pelasi muun muassa Kotkan Työväen Palloilijoissa, FC Kuusankoskessa ja FC KooTeePeessa. Vuosina 1999-2000 Gulo pelasi KTP:ssä 61 Veikkausliigan ottelua.

Helmikuussa 2003 Gulo pidätettiin hänen osallistuttuaan keskeisenä hahmona laaja-alaiseen tupakan ja viinan salakuljetusrenkaaseen Venäjältä Suomeen. Tuotteita oli kuljetettu onttojen tukkien sisässä. Lappeenrannan käräjäoikeus tuomitsi Gulon kuudeksi vuodeksi vankeuteen marraskuussa 2003.

Vapauduttuaan vuonna 2005 Gulo pelasi lappeenrantalaisessa Rakuunoissa.

## Lähteet

## Aiheesta muualla
* Gulo PlayerHistory.comissa  
* KooTeePeen venäläispuolustaja Gulo salakuljetusepäilyissä
* Kouvolan Sanomat 11. helmikuuta 2003
* Etelä-Saimaa 17. syyskuuta 2003: Jalkapalloilijalta vaaditaan käräjillä yli 2,5 miljoonan euron korvauksia 
* Etelä-Saimaa 10. lokakuuta 2003: Onttojen tukkien salakuljetusjutun viimeinen istuntopäivä kesti 14 tuntia
Ostovoimapariteetti

**Ostovoimapariteetti** (, *PPP*) kertoo arvion vaihtokurssista, joka tarvitaan muuttamaan kahden maan vaihtokurssit ostovoimaltaan yhtäläisiksi.

Ostovoimapariteettia tarvitaan erityisesti, kun halutaan verrata kahden maan elintasoja. Jos tietyn hyödykekorin hinta olisi esimerkiksi 25 Englannin puntaa tai 50 Yhdysvaltain dollaria, olisi ostovoimapariteetti silloin 1 £ = 2 $. Ostovoimapariteetti ei yleensä ole sama kuin todellinen vaihtokurssi.

Suora bruttokansantuotteiden vertailu ei mittaa tarkasti kulutuksen määrää, koska hintatasoissa on suuria eroja. Esimerkiksi Suomen bruttokansantuote henkeä kohden vuonna 2005 oli 37&nbsp;014 USD, mutta ostovoimakorjattu bruttokansantuote oli 31&nbsp;208 USD.

Kansainvälisen valuuttarahaston mukaan ostovoimakorjattu bruttokansantuote ei ole sopivin mittari mittaamaan maiden kokoa maailmantaloudessa, koska ostovoimakorjattuihin hintatasoihin vaikuttaa suljetun sektorin palvelut, jotka ovat relevantimpia maan sisällä kuin globaalisti. IMF:n mukaan bruttokansantuote nimellisillä hinnoilla on relevantimpi maiden koon vertaamiseen maailmantaloudessa.

## Lähteet
Dumber

**Dumber** (Dumbr, Dumbus) on mytologinen hallitsija tai kuningas Ruijassa. Hänen nimensä tarkoittaa vähäpuheista. Hänet mainitaan Bard Lumitunturinharjun saagassa. Hän oli saagassa esiintyvän Bardin isä. Hänet mainitaan myös Suomen kronikassa viimeisenä Suomen mytologisista kuninkaista.

## Lähteet
* **Johannes Messenius:** *Suomen, Liivinmaan ja Kuurinmaan vaiheita sekä tuntemattoman tekijän Suomen kronikka.* Suomalaisen Kirjallisuuden Seura 1988.
Compton Gamma Ray Observatory

**Compton Gamma Ray Observatory** oli NASA:n suurin koskaan lähettämä satelliitti. Sen tehtävänä oli kartoittaa universumia gamma-aaltoalueella. Tehtävä oli kaiken kaikkiaan menestys, mutta lopulta luotain piti gyroskoopin rikkouduttua ajaa alas kiertoradaltaan. Luotain kiersi maata yhdeksän vuoden ajan. Kiertoradan korkeus oli 450 kilometriä ja kierroksen kesto oli noin 90 minuuttia. Kesäkuun 4. päivänä vuonna 2000 satelliitti pudotettiin tulipallona Tyyneen valtamereen. Satelliitin instrumentteja olivat BATSE, OSSE, COMPTEL, EGRET .

## Lähteet

## Aiheesta muualla

*NASA
*Nasan CGRO-sivu
Purple Haze (albumi)

__NOTOC__
**Purple Haze** on Cam’ronin neljäs sooloalbumi, joka julkaistiin 7. joulukuuta 2004. Albumin ilmestymistä värittivät useat myöhästymiset – alun perin sen piti ilmestyä jo kesällä 2003. Myöhästymisten takia albumin promootio jäi vähäiseksi, mutta levy myi kuitenkin Yhdysvalloissa kultalevyyn oikeuttavan määrän. Levy jäi Cam’ronin viimeiseksi Roc-A-Fella Recordsilla, kun hänen välinsä levy-yhtiön omistajan Jay-Z:n kanssa tulehtuivat.

Levyltä singleinä julkaistiin ”Girls”, ”Get ’Em Girls” ja ”Down And Out”.

## Kappaleet
#
#
#
#
#
#
#
#
#
#
#
#
#
#
#
#
#
#
#
#
#
#
#
#

## Arvostelut
* AllMusic: 
* Entertainment Weekly: B+

## Lähteet
Herreys

**Herreys** on ruotsalainen pop-yhtye, jonka muodostavat kolme ruotsalaista mormoniveljestä: Richard, Louis ja Per Herrey. Yhtye voitti vuoden 1984 Eurovision laulukilpailun kappaleella "Diggi-loo diggi-ley". Herreysiä pidetään Euroviisujen ensimmäisenä poikabändinä, sillä he tanssivat yhdenmukaista koreografiaa. Richard ja Louis Herrey ovat myös viisuhistorian ensimmäiset teini-ikäiset miesvoittajat: Richard oli 19 vuotta ja 260 päivää, Louis 18 vuotta ja 184 päivää. He ovat edelleen nuorimmat miehet, jotka ovat voittaneet Eurovision laulukilpailun. Herreys on myös ainoa Eurovision laulukilpailun voittanut trio. Muistiin jäivät myös nuorukaisten esiintymisasut: valkeat housut, kirkkaanväriset paidat ja ikoniset kultaiset kengät.

Per Herrey työskentelee Göteborgin oopperassa juristina ja toimii Ruotsin muusikkojen liitossa neuvonantajana. Louis Herrey on tehnyt työuransa opettajana ja rehtorina mormonikirkon koululaitoksessa. 2020-luvulla hän opiskeli personal traineriksi. Richard Herrey on julkaissut sooloalbumin, toiminut radiojuontajana, esiintynyt musikaaleissa ja tv-ohjelmissa. Hänet valittiin vuonna 2019 Maltillisen kokoomuksen valtiopäiväedustajaksi, mutta hän menetti paikkansa syyskuun 2022 vaaleissa. Hän on toiminut myös ravintoloitsijana Tukholmassa. Yhtye esiintyy edelleen satunnaisesti. 

## Diskografia
* *[[Diggi-loo diggi-ley]]* (1984)
* *Crazy People* (1985)
* *Not Funny* (1985)
* *Different I's* (1986)
* *Live in Tivoli* (1987)
* *Där vindarna möts* (1994)
* *Herreys Story* (1995)
* *Gyllene Hits* (2002)

## Lähteet

## Aiheesta muualla
* Richard Herreyn kotisivu
Nacho Vidal

**Nacho Vidal** (oikea nimi **Ignacio Jordà González**) (s. 30. joulukuuta 1973 Barcelona, Katalonia, Espanja) on espanjalainen pornonäyttelijä. Hän on toiminut myös *[[Penthouse]]n* mallina.

Vidal on Rocco Siffredin suojatti. Siffredi houkutteli Vidalin töihin Hollywoodiin vuonna 1998. Uransa aikana hän on näytellyt yli 1500 elokuvassa. Vidal on myös tuottanut ja ohjannut monta muuta elokuvaa vuodesta 2000 lähtien, muun muassa Evil Angel -tuotantoyhtiölle. Kuten Siffredi, hänet tunnetaan hyvin aggressiivisten kohtausten näyttelemisistä.

Vidalin todettiin saaneen HI-viruksen alkuvuonna 2019.

## Lähteet

## Aiheesta muualla
* 
* Nachoskillerpussy.com
Hari Mata Hari

**Hari Mata Hari** on vuodesta 1985 toiminut sarajevolainen musiikkiyhtye, jonka musiikki koostuu rakkausballadeista. Yhtyeen keulahahmo on laulaja Hajrudin "Hari" Varešanović. Historiansa aikana yhtye on esiintynyt yli 1 000 kertaa ja myynyt yli viisi miljoonaa levyä. Yhtye on suosittu laajalti entisen Jugoslavian alueella. 

Yhtyeen nykyiset jäsenet Hari Varešanovićin lisäksi ovat Izo Kolečić, Karlo Martinović ja Nihad Voloder. Vuonna 1995 Janne Hurme julkaisi Suomessa käännösiskelmän yhtyeen vuoden 1990 hitistä "Strah me da te volim"*.*  

Hari Mata Hari valittiin edustamaan Bosniaa ja Hertsegovinaa Eurovision laulukilpailussa vuonna 1999 kappaleella "Starac i more", mutta kappale diskattiin, kun selvisi, että se oli jo aikaisemmin levytetty suomeksi nimellä "Sydänveri", esittäjänä Janne Hurme. 

Myöhemmin yhtye pääsi edustamaan Bosnia ja Hertsegovinaa vuoden 2006 Eurovision laulukilpailussa kappaleella "Lejla", jolla se sijoittui kolmanneksi Suomea edustaneen Lordin ja Venäjää edustaneen Dima Bilanin jälkeen.

## Diskografia
*1985 – *U tvojoj kosi*
*1986 – *Ne bi te odbranila ni cijela Jugoslavija*
*1988 – *Ja te volim najviše na svijetu*
*1989 – *Volio bi' da te ne volim*
*1990 – *Strah me da te volim*
*1992 – *Rođena si samo za mene*
*1994 – *Ostaj mi zbogom ljubavi*
*1998 – *Ja nemam snage da te ne volim*
*2001 – *Sve najljepše od Hari Mata Hari*
*2001 – *Baš ti lijepo stoje suze*
*2002 – *Ružmarin i najljepše neobjavljene pjesme*
*2002 – *Live*
*2004 – *Zakon jačega*
*2009 – "Sreca"
*2016 – "Cilim"

## Lähteet

## Aiheesta muualla
* http://hari-mata-hari.20m.com/
Puujaa

**Puujaa** on kylä Hausjärven kunnassa Kanta‑Hämeessä. Sen naapurikyliä ovat muun muassa Oitti, Haminankylä, Lavinto ja Erkylä. Lähimmät palvelut, kuten kaupat, koulu ja kirjasto, löytyvät Oitista. Entinen kansakoulu, rakennettu vuonna 1911, toimii nykyisin Hausjärven Metsästysyhdistyksen metsästysmajana.

## Historia
Puujaa on vanhaa maatalousaluetta, jonka asutus juontaa juurensa ainakin 1700-luvulle, mahdollisesti jo 1300-luvulle saakka. Alueella on säilynyt useita perinteisiä rakennuksia, kuten hirsiaittoja ja myllytupia, jotka kertovat kylän pitkästä maataloushistoriasta.

Puujaa kuuluu Hausjärven vanhaan pitäjäalueeseen. Vuonna 1539 kylässä oli neljä kantataloa: Penttilä, Talola, Mäkelä (josta myöhemmin muodostui Puujaan kartano) sekä yksi pienempi tila. Talola ja Penttilä jakautuivat 1560-luvulla, ja tilojen yhdistymisen kautta syntyi suurempi kokonaisuus, joka siirtyi 1600-luvulla säätyläisten omistukseen.

Vuonna 1630 Mäkelä määriteltiin rustholliksi eli ratsupalveluun velvoitetuksi maatilaksi. Sen omistajia 1600-luvulla olivat muun muassa Nils Svart, Klas Skarpfelt, Johan Ahlman ja Gabriel Fuldha. Kartanon päärakennus tuhoutui tulipalossa vuonna 1706, minkä jälkeen tila siirtyi Uudenmaan aateliston haltuun. 1700- ja 1800-luvuilla tilaa hallinnoivat Overbeekin, Karlstedtin ja Boismanin suvut, ja osa tiloista – kuten Sillantaka – siirtyi 1870-luvulla kanttorin omistukseen. 1900-luvulla Puujaan kartanon omisti pitkään Liljeforsin suku, ja sen toiminta jatkui 1920-luvun jälkeenkin.

## Kansakoulu
Puujaan entinen kansakoulu sijaitsee entisestä kyläkeskuksesta pohjoiseen ja on rakennettu vuonna 1911. Rakennuksessa on nähtävissä jugend-tyylipiirteitä, ja se on luokiteltu osaksi maakunnallisesti arvokasta kulttuuriympäristöä. 

Koulu toimi vuosina 1911–1964, ja sen opettajina toimivat muun muassa Voitto Vuokko, Lempi Pirttilä ja Henry Nortamo.

Koulutoiminnan päätyttyä rakennus jäi kyläyhteisön käyttöön ja toimii nykyään Hausjärven Metsästysyhdistyksen metsästysmajana.

## Elinkeinot
Puujaan kylä on säilynyt maatalousvaltaisena kylänä, jolle on leimallista Puujoen ympärille avautuva viljelymaisema.

Puujaan kartano harjoittaa laajamittaista viljelyä noin 500 hehtaarin alueella, ja viljasäiliöt ovat kylän keskeinen tunnus.

## Maantiede
Kylän alue muodostuu pääosin metsistä ja pelloista. Alueen läpi virtaa Puujoki, ja lähistöllä sijaitsevat Valkjärvi ja Kivenpuulampi, joilla on mökkialueita sekä kunnan leirikeskus ja MTK:n kesäranta.

## Rakennuskanta
* Entinen kansakoulu (1911), nykyinen metsästysmaja.
* Perinteiset hirsiaitat pihapiireissä, erityisesti Varunteen myllytuvan yhteydessä.

* Historiallinen rakennuskanta on säilynyt suhteellisen eheänä ja edustaa kylämäistä peltomaisemaa, jota leimaa maatilojen vanha rakenne.

## Metsästysmaja
* Metsästysmajaa käytetään muun muassa pikkujouluihin, hirvijuhliin, yhdistyksen vuosikokouksiin ja talkootoimintaan.

## Etäisyydet
Etäisyydet Puujaasta suurempiin kaupunkeihin ovat: Helsinkiin 85 km, Lahteen 45 km, Hämeenlinnaan 50 km, Tampereelle 125 km, Turkuun 175 km, Forssaan 90 km ja Riihimäelle 20 km sekä Hyvinkäälle 30 km.  

## Viitteet
Tietzen jatkolause

Topologiassa **Tietzen jatkolauseen** mukaan jos *X* on normaali topologinen avaruus ja 
::*f* : *A* &rarr; **R**
jatkuva kuvaus *X*:n suljetulta osajoukolta *A* reaaliluvuille varustettuna perinteisellä topologialla, on olemassa jatkuva kuvaus 

::*F* : *X* &rarr; **R**
siten, että *F*(*a*) = *f*(*a*) kaikilla *A*:n alkioilla *a*. Tällöin *F*:ää sanotaan *f*:n  **jatkuvaksi jatkeeksi**. 

Lause yleistää Urysonin lemmaa, ja sitä voidaan käyttää moniin tarkoituksiin, sillä kaikki metriset avaruudet ja kaikki kompaktit Hausdorffin avaruudet ovat normaaleja.

## Lähteet
Vestvågøya

**Vestvågøya** on Norjan saari Lofooteilla Nordlandin läänissä. Saaren pinta-ala on noin 411 km² ja se muodostaa valtaosan Vestvågøyn kunnasta. Saarella oli 10 350 asukasta vuonna 2006. Saaren pinta-ala on 97% kunnan pinta-alasta ja väkiluku 99% kunnan väkiluvusta.

## Maantiede
Nappstraumenin salmi erottaa saaren Flakstadøystä ja Sundklakkstraumen puolestaan koillisessa sijaitsevasta Gimsøysta. Saaren korkein kohta sijaitsee 964 metriä merenpinnan tasoa ylempänä Himmeltindanin vuoriryhmässä.

## Liikenne
E&nbsp;10-tie kulkee Nappstraumenin alitse tunnelissa ja Sundklakkstraumenin yli puolestaan kulkee silta.

## Lähteet
Viron sosialistisen neuvostotasavallan hymni

**Viron sosialistisen neuvostotasavallan hymni** () oli Viron sosialistisen neuvostotasavallan kansallishymni. Sen sävelsi  
Gustav Ernesaks ja sanat laati Johannes Semper. Se oli Karjalais-suomalaisen sosialistisen neuvostotasavallan hymnin kanssa ainoa neuvostotasavaltojen hymneistä, jossa ei mainittu venäläisiä. Vuonna 1956 laulun kolmannesta säkeistöstä poistettiin maininta Josif Stalinista.  

## Laulun sanat viroksi

:Jää kestma, Kalevite kange rahvas,
:ja seisa kaljuna, me kodumaa!
:Ei vaibund kannatustes sinu vahvus,
:end läbi sajanditest murdsid sa
:ja tõusid õitsvaks sotsialismimaaks,
:et päikene su päevadesse paista saaks. 

:Nüüd huuga, tehas, vili, nurmel vooga,
:sirp, lõika, alasile, haamer, löö!
:Nõukogu elu, tuksu võimsa hooga,
:too õnne rahvale, me tubli töö!
:Me Liidu rahvaste ja riike seas
:sa, Eesti, sammu esimeste kindlas reas!

:Sa kõrgel leninlikku lippu kannad
:ja julgelt kommunismi rada käid.
:Partei me sammudele suuna annab
:ja võidult võitudele viib ta meid.
:Ta kindlal juhtimisel kasva sa
:ja tugevaks ning kauniks saa, me kodumaa!

## Käännös suomeksi
:Kestä, Kalevin väkevä kansa,
:ja seiso kalliona, kotimaamme!
:Ei laantunut kärsimyksissä rohkeutesi,
:läpi vuosisatain murtauduit
:ja nousit kukoistavaksi sosialismimaaksi,
:jotta aurinkoinen päiviisi paistaa voisi.

:Nyt vihellä, tehdas, vilja, pellolla aaltoile,
:sirppi, leikkaa, alasimelle, vasara, lyö!
:Neuvostoelämä, syki voimakkaalla vauhdilla,
:tuo onni kansalle, kelpo työmme!
:Liittomme kansojen ja valtioiden joukossa
:sinä, Viron, astu ensimmäisten varmassa rivissä!

:Sinä korkealla leniniläistä lippua kannat
:ja rohkeasti kommunismin polkua kuljet.
:Puolue askeleillemme suunnan antaa
:ja voitosta voittoon vie se meidät.
:Sen varmassa johdossa kasva sinä
:ja vahvaksi ja kauniiksi tule, kotimaamme!

## Laulun sanat venäjäksi

## Lähteet

## Äänitiedostot
*MP3-tiedosto (2.4 MB)
*MP3-tiedosto  (4.8 MB)
Richard Gough

**Charles Richard Gough** (s. 5. huhtikuuta 1962 Tukholma, Ruotsi) on skotlantilainen valmentaja ja entinen jalkapalloilija, joka pelasi keskuspuolustajana. Hän saavutti suurta menestystä Rangersin kapteenina ennen siirtymistään valmennuspuolelle. Hän pelasi myös Skotlannin maajoukkueessa 61 ottelua ja teki niissä kuusi maalia vuosina 1983–1993.

Hänen isänsä on skotlantilainen ja äiti ruotsalainen. Nuoruutensa hän eli Etelä-Afrikassa ja aloitti pelaajauransa Wits Universityn joukkueessa. Hän pelasi urallaan Rangersin ja Wits Universityn lisäksi myös Dundee Unitedissa, Tottenhamissa, Kansas City Wizardsissa, San Jose Clashissä, Nottingham Forestissa sekä Evertonissa.

30. tammikuuta 2004 Gough sai ensimmäisen valmennuspestinsä Skotlannin liigassa Livingston FC:ssä. Hän kuitenkin erosi toukokuussa 2005, vaikka oli pelastanut joukkueen putoamiselta.

## Lähteet
Palvelualan Opisto Kuopio

**Palvelualan Opisto Kuopio** eli entinen **Kuopion talouskoulu** on osittain yksityinen ja osittain valtion rahoittama ravitsemis- ja talousalan toisen asteen ammatillinen oppilaitos. Toimipaikka on Kuopion keskustassa. Alun perin koulu perustettiin nimellä **Kuopion Pedagogillinen Keittokoulu** vuonna 1892.

## Koulutus

Oppilaitoksessa voi nykyään opiskella kokin, kodinhuoltajan tai toimitilahuoltajan ammatillisen perustutkinnon. Tutkintojen laajuus on 180 osaamispistettä.

## Hallinto
Kuopion talouskoulun ylläpitäjä ja koulutuksen järjestäjä on Kuopion Talouskoulun Kannatusyhdistys r.y. 

## Historia
### Talouskoulun perustaminen
Talousopetusta antavan koulun perustamista Kuopioon ehdotti  Kuopion Naisyhdistyksen kokouksessa Elisabeth Stenius 14. huhtikuuta 1887. Rahoitus ja toimitilan hankkiminen veivät aikaa. Yhdistyksen vuosikokouksessa 10. helmikuuta 1892 Stenius piti esitelmän "Keittokyökin perustamisesta Kuopioon":

:”Sitä kuulee sanottavan meidän suunnitelmastamme, että vaan keittokoulu. Onhan lapsiakin hoidettu ja kasvatettu oikein kosolta ilman oppia. On kasvatettu, ja on niitä myös tapettu suuret joukot juuri opin puutteen tähden.”

Anniskeluyhtiön myönnettyä 2&nbsp;000 markan avustuksen pidettiin koulun perustava kokous Kuopion seurahuoneella 2.4.1892. Tässä kokouksessa nimettiin koulun ensimmäinen johtokunta, jonka puheenjohtajana toimi Elisabeth Stenius. Koulun ensimmäisenä johtajattarena toimi Lyyli Bergman. Myöhemmin johtajattarena toimi muiden muassa Elli Suninen.

Talouskouluhankkeita toteutettiin samaan aikaan eri puolilla Suomea. Kuopion Pedagogillinen keittokoulu aloitti toimintansa 2. syyskuuta 1892, kolme kuukautta Tampereen talouskoulun (nykyinen Tampereen palvelualan ammattiopisto) jälkeen. Toimitilaksi saatiin Kuopion kaupungintalon keittiö, joka vapautui ravintolan käytöstä. Naisyhdistys vastasi koulun taloudesta. Alkuaikoina koulu ei saanut lainkaan julkista tukea. Rahaa saatiin oppilasmaksuilla ja oppilastöiden myynnillä.

### Toimitilat
Koulu toimi tilapäisissä tiloissa eri puolilla kaupunkia vuoteen 1926, jolloin Kuopion Naisyhdistys luovutti Kuopion III kaupunginosasta Linnankadun (nyk. Asemakatu) varrelta ostamansa tontin ja talon koulun johtokunnalle. Rakennuksen ja tontin ylläpitoa varten perustettiin Kuopion Talouskoulun Kannatusyhdistys. Talouskoulu on edelleen samalla paikalla vankilan vieressä osoitteessa Asemakatu 4.

Alkuperäisen puurakennuksen viereen rakennettiin 1955 kolmekerroksinen lisärakennus, johon saatiin kaksi opetuskeittiötä, pesutupa ja varastotiloja sekä seitsemän asuntoa henkilökunnalle. Kaikki asunnot on nykyään muutettu opetustiloiksi.

## Lähteet
* Paavo Korhonen (toim.): Kuopion Talouskoulu 100 vuotta. Kuopio 1992
* Virva Ohtonen: Elisabeth Stenius-Aarneenkallio, Kuopiolainen naisasianainen. 1987. Snellman-instituutti, B-sarja 10.

### Viitteet

## Aiheesta muualla
* Oppilaitoksen kotisivut
Donkey Kong Country 3: Dixie Kong’s Double Trouble!

***Donkey Kong Country 3: Dixie Kong’s Double Trouble!*** on Raren kehittämä ja Nintendon vuonna 1996 SNES:lle  julkaisema tasohyppelypeli. Peli oli kolmas ja viimeinen osa alkuperäiseen *[[Donkey Kong Country]]* -pelisarjaan, kunnes Nintendo ilmoitti Retro Studiosin kehittävän neljättä osaa Donkey Kong Country Returnsia Wii-konsolille. Peli käännettiin Game Boy Advancelle ja julkaistiin 7. marraskuuta 2005. Vuoden 2007 jouluaattona se julkaistiin Wiin Virtual Console-palvelussa Pohjois-Amerikassa ja seuraavana päivänä Euroopassa erityisenä joulupäivityksenä.

## Pelin idea

Dixie Kongin on pelastettava Diddy Kong ja Donkey Kong. Hänen apunaan on gorillavauvaserkkunsa Kiddy Kong. Yhdessä he kamppailevat läpi monenlaisten maailmojen tuhotakseen ilkeän paroni K. Roolensteinin.

Uutta aiempiin Donkey Kong Country -pelisarjan osiin verrattuna oli aiempia pelejä "interaktiivisempi" pelikartta, jossa pystyi muun muassa lentämään helikopterilla ja tutkimaan paikkoja melko vapaasti. Kiddy Kongia pystyi käyttämään rullaavana "tynnyrinä", jonka päällä tasapainottelemalla Dixie pääsi eteenpäin tuhoten samalla viholliset. Dixie pystyi myös heittämään Kiddyn maahan niin, että esimerkiksi lahoon siltaan saattoi muodostua reikä. Veden pinnalla pystyi "pomppimaan" ja siten pääsemään muuten saavuttamattomille alueille. Osa pelin alueista (mm. lumiukkopomo, pallonheittopeli) pelattiin Dixien ja Kiddyn selän takaa kuvattuina.

## Hahmoja
* *Dixie Kong* on Diddy Kongin tyttöystävä, pystyy liitämään pyörittämällä lettiään
* *Kiddy Kong* on gorillavauva, jonka liikkeet ovat hyvin samankaltaiset kuin Donkey Kongilla Donkey Kong Countryssä
* *Funky Kong* auttaa pääsemään pelimaailman kaikkiin osiin
* *Swanky Kong* ylläpitää pallonheittokojua, josta voi voittaa kolikkoja, banaaneja ja lisäelämiä
* *Cranky Kong* on pallonheitto-minipelin vastustajasi
* *Wrinkly Kong* tallentaa pelisi ja mainostaa Nintendo 64 -pelikonsolia
* *Banana Birds* vapauttamalla vapautat Banaanilintujen äidin
* *The Bear Bros* ovat hyväntahtoisia ja heillä on tarjolla erilaisia tehtäviä
* *Baron K. Roolenstein* on kuningas K. Rool hullun tiedemiehen roolissa. Kremling-vihollisten johtaja ja viimeinen loppupomo
* *Rääpäle* on hämähäkki, jonka seittitasanteiden avulla voi kävellä tyhjän päällä
* *Teränokka* on miekkakala, jonka avulla veden alla liikkuminen helpottuu
* *Ellie* on norsu, joka voi kärsällään suihkuttaa vettä ja imeä kaukana olevia tynnyreitä lähemmäs. Pelkää hiiriä
* *Vaakku* on papukaija, voi lentää ja sylkeä kookospähkinöitä vihollisten päälle
* *Parry* on lintu, joka seuraa sinua aina samalla lentokorkeudella ja kerää ilmassa leijuvat esineet

## Aiheesta muualla
*
Anisviina

**Anisviinat** ovat aniksella maustettuja viinoja, joita valmistetaan erityisesti Välimeren maissa. Maustaminen tehdään liottamalla anista väkevässä alkoholissa ja joidenkin juomien kohdalla myös tislaamalla uudelleen liotuksen tulos. Joihinkin anisviinoihin lisätään valmistusvaiheessa sokeria.

## Anisviinoja
* arak (Libanon), eri juoma kuin arrakki
* mastika (Balkan)
* ouzo (Kreikka)
* anisette (Ranska, Sveitsi, Espanja)
* pastis (Ranska)
* raki (Turkki)
* sambuca (Italia)
* Nyköpings Brännvin (Ruotsi)